VF Plus neem DA-wyk af in SchweizerSchweizer-Reneke. Foto: Skermskoot/Google Maps Die VF Plus het vir die derde keer in ses maande ŉ DA-wyk in Noordwes afgeneem. Nico Killian (VF Plus) het 793 stemme getrek in die Mamusa-munisipaliteit se wyk 9 (die dorp Schweizer-Reneke). Die ANC was tweede met 407 stemme, gevolg deur die DA op 222 en die EFF met 111. Dit beteken die VF Plus het tien stemme bygekry vergeleke met verlede jaar, die DA het met 34 stemme agteruit geboer, 131 minder ANC-kiesers het opgedaag en die EFF se steun het met nege stemme gedaal. In vergelyking met 2016 het die VF Plus 368 stemme bygekry, die DA het 420 verloor, die ANC het 69 bygekry en die EFF het met 67 gegroei. Dit is uiters belangrik om te onthou dat hierdie uitslag slegs vir een van nege wyke in die munisipaliteit geld, en die enigste een waar wit kiesers in die meerderheid is. Tellery van stemme het vanoggend voortgeduur met alle aanduidings dat die ANC gemaklik gaan wen terwyl die groeiende EFF tweede sal eindig. Die vroeë aanduidings is dat die VF Plus en die DA nogmaals elk een raadslid op die stadsraad van 18 lede sal hê, met die moontlikheid van twee vir die VF Plus as die stempersentasie in die township Ipelegeng en onder plaaswerkers laag is, en nul vir die DA as die stempersentasie in Ipelegeng en onder plaaswerkers hoog is. Die tussenverkiesings het plaasgevind nadat die hele stadsraad weens swak dienslewering ontbind is. Die volledige uitslae word later vandag verwag.